
Munkám három 100x100 cm-es fotóból áll, melyek a földön lettek elhelyezve, és fekete deszka keret veszi körbe őket. 
A fotókon egy meztelen női alak (saját magam) látható különböző testhelyzetekben egy földbe ásott négyzetes gödörben, mely akkora, hogy a test összehúzódva is csak éppen hogy elfér benne. A hangsúly nem a meztelenségen vagy az esetleges erotikus jellegen van. Számomra a meztelenség a földhöz, a természethez való közeledést segítő körülmény. A fotók alapja egy akció, egy performansz, melyek dokumentációjából készült az installáció. Nem akartam manipulált fotókat használni a kívánt látvány érdekében, így valóban a földbe "ereszkedtem". 
Ez a megnyilvánulás egy sajátos megközelítése annak az aktuális problémakörnek, melynek témája, hogy a mai ember milyen kapcsolatban áll a természettel, közelít-e vagy egyáltalán akar-e közelíteni felé, érzi-e ennek hiányát vagy szükségszerűségét, és ha igen azt milyen módon teheti meg, milyen mértékig. Ha erős is a szándék arra, hogy kialakítson valamiféle kapcsolatot, az ma már rengeteg akadályba, nehézségbe ütközik, és eleinte mesterségesnek, erőltetettnek hat.
Ez az eltávolodás életünk minden területére kihat, mert nem csak magától a természettől történik így eltávolodás, hanem az emberi természettől, az emberi lét törvényszerűségeitől, és természetes jelenségeitől. Ilyen jelenség az elmúlás, a halál is.



